- Roma
- ←
- 3
- →

3
Palolo'na Alaata'ala sian koboliian
3:1-8
1 Upa mbali' a men tongaan na lipu' Yahudi, ka' upa a kana'na sunat? 2 Biai' tuu' a men tongaan. Gause tontuko na ko'ona i raaya'a a nantako'anna Alaata'ala Wurung-Na.
3 Koi upa ansee kalu i raaya'a isian men sian malolo'? Sida mbali' a men koiya'a mombolii palolo'na Alaata'ala na ko'ona i raaya'a? 4 Men koiya'a sabole sian! Alaata'ala a men kana' ka' giigii' mian a men mimborek. Na Alkitaap isian nitulis koi kani'imari:
“Kada' i Kuu inti'ion se' kana' na giigii' wurung-Muu,
ka' bangar kalu i Kuu poposala'onna mian.”* Mzm. 51:6
5 Kasee kalu wawaunta men sala' mimpipiile'kon kokana'anna Alaata'ala, koi upa pinginti'inta? Kelo-kelos mbali' a Alaata'ala kalu i Ia mungukum i kita? Yaku' morobu koi taena mian biai'. 6 Sabole sian! Taasi' se' Alaata'ala kelo-kelos! Kalu Ia kelo-kelos, koi upa a pungukumi-Na tano' balaki'?
7 Kasee koi upa kalu kita mangaan se' sala'ta ka' pimborekanta minsidakon kokana'anna Alaata'ala kaekae' manasa pataka munturangi kobalaki'an-Na? Nongko'upa mbali' i kita dauga' ukumion koi mian men dosaon? 8 Nongko'upa kita sian mangaan: “Mai kita mangawawau men ba'idek kada' men pore kampiile'an.” Isian mian momotaekon i kai ka' mangaan se' koiya'a a wurungmai. Mian men koiya'a salananmo bo ukumon!
Giigii' mian dosaon
3:9-20
9 Koi upa ansee? Kita lipu' Yahudi mbali' a porena tia mian men na lipu' sambana? Sabole sian. Gause ningaanmo se' mau lipu' Yahudi, kabai se' lipu' Yunani, kita giigii' bariosonna dosa. 10 Na Alkitaap isian nitulis koi kani'imari:
“Sianta mian men daa kana',
sa'angu'po mian sian.* Mzm. 14:1-3; 53:2-4
11 Sianta sa'angu'po mian minginti'i Alaata'ala,
ka' sianta sa'angu'po mian men daa mansarak i Ia.
12 Giigii' mian ningoloamo na Alaata'ala.
Raaya'a giigii' sianmo kumana'.
Sianta men daa pore a wawauna,
sa'angu'po mian sian.
13 Nganga'na i raaya'a koi baleanan men sian nitabuni;
sila'na i raaya'a mangalame-lame'i mian,
wewerna i raaya'a isian moso'na koi ule sanduk.
14 Nganga'na i raaya'a tongko' mengeneengkon tadean ka' mingideki.
15 Raaya'a malai a saratna mompoturo' rara'na mian.* Yes. 59:7-8
16 Sanda' rae'anna i raaya'a mantakakon pooka'idekan tia kosilaka'an,
17 ka' i raaya'a sian minginti'i pooka'amat.
18 Raaya'a sian layaonkon Alaata'ala.”* Mzm. 36:2
19 Kasee kita minginti'i se' giigii' upa men nitulismo na ukum Torat nikana'kon bo ko'ona i raaya'a men tumuo' mongololo' ukum Torat, kada' i raaya'a sanda-sanda' sianmo momoko morobu. Giigii' mian na tano' balaki' ukumionna Alaata'ala. 20 Sianta sa'angu'po mian men popokana'onna Alaata'ala montookon i ia mongololo' ukum Torat. Ukum Torat a ninginti'ianna mian dosa.
Mian popokana'on gause imaan.
3:21-31
21 Kasee koini'i, Alaata'ala mimpipiile'kon se' koi upa i Ia mompopokana' mian, men taasi' montookon mian mongololo' ukum Torat. Kitap ni Musa ka' kitapna nabii uga' nompopo'inti'ikon men koiya'a. 22 Alaata'ala mompopokana' giigii' mian men parasaya ni Yesus Kristus. Giigii' mian men parasaya popokana'on-Na, gause pimiile'-Na giigii' mian sian poosasala'.* Gal. 2:16 23 Giigii' mian mangawawau dosa, ka' sianmo mantaka Alaata'ala men kuasaan. 24 Kasee isian kaporeanna Alaata'ala men Ia rookon bulu-bulu' mbaka' mian men tololokionna i Kristus Yesus popokana'on-Na.
25 Alaata'ala ninsidakon i Kristus Yesus bookoi kurbaan. Kalu mian parasaya ni Yesus mbaka' noana Alaata'ala ma'amat soosoodo gause rara' ni Yesus na kolapusan-Na. Alaata'ala nangawawau koiya'a kada' mimpipiile'kon se' i Ia mingilimang men kana', gause Ia sian nungukum mian men dosaon mbaripian, na tempo men Ia dauga' moko pera. 26 Ia mompopo'inti'ikon se' i Ia mingilimang men kana' na tempo koini'i ka' sian kelo-kelos. Ia a men mompopokana' mian men parasaya ni Yesus.
27 Kalu koiya'a, isian mbali' a men kodaakononta? Sian! Nongko'upa mbali' se' sianta men bo kodaakononta? Too mengkekereri wawaunta men kana'? Sian! Kita tongko' mengkekereri imaanta ni Yesus! 28 Popo'inti'ikononmai se' mian popokana'on gause imaan, taasi' se' montookon ia daa matete na ukum Torat.
29 Isian mbali' a Alaata'ala men tongko' bona lipu' Yahudi? Taasi' uga' i Ia Alaata'ala bona lipu' sambana men taasi' Yahudi? Tuutuu' mba'a! Ia uga' Alaata'ala bona lipu' sambana. 30 Gause Alaata'ala sa'a-sa'angu', mbaka' i Ia mompopokana' mian men sunaton gause imaanna, ka' uga' mompopokana' mian men sian sunaton gause imaanna.* Ul. 6:4; Gal. 3:20
31 Kalu koiya'a, kai mbali' se' mongkosiankon ukum Torat gause imaan? Sian, taasi' koiya'a! Kai tongko' mompomoonggor ukum Torat iya'a.

- Roma
- ←
- 3
- →

*3:4 Mzm. 51:6

*3:10 Mzm. 14:1-3; 53:2-4

*3:15 Yes. 59:7-8

*3:18 Mzm. 36:2

*3:22 Gal. 2:16

*3:30 Ul. 6:4; Gal. 3:20

© 2010 WBT